FI Euroopan unionin virallinen lehti C 107/12

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2016/C 107/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

Tämä julkaiseminen korvaa Euroopan unionin virallisessa lehdessä C 6 9. tammikuuta 2016 julkaistun yhtenäisen asiakirjan.

YHTENÄINEN ASIAKIRJA

”FLÖNZ”

EU-nro: DE-PGI-0005-01257–26.8.2014

SAN ( ) SMM ( X )

1. Nimi

”Flönz”

2. Jäsenvaltio tai kolmas maa

Saksa

3. Maataloustuotteen tai elintarvikkeen kuvaus

3.1 Tuotelaji

Luokka 1.2: Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

Flönz on vanhaan perinteiseen käsiteolliseen tapaan valmistettu verimakkara. Se kuuluu keitettyjen makkaroiden luokan verimakkaroihin. Se on niin sanottu alempilaatuisen luokan verimakkara eli se sisältää sianlihaa, jonka osuus ei kuitenkaan ole näkyvä. Makkara täytetään luonnolliseen tai tekosuoleen. Makkaran halkaisija on 30–65 millimetriä. Luonnolliseen tai tekosuoleen täytetyn makkaran poikkileikkaus on pyöreä, ja se on muodoltaan taivutettu lieriö, jonka molemmat päät ovat tyypillisesti suippokärkiset. Makkarat voidaan myös sitoa renkaiksi. Makkaran sisus on punaruskea, ja siinä näkyy silavapaloista johtuvia valkoisia täpliä. Myös ulkopinta on väriltään punaruskea.

Rakenne on pehmeän joustava mutta leikattaessa kiinteä. Makkara voidaan asettaa tarjolle joko tuoreena tai savustettuna.

Makkara pidetään kaupan suljetuissa pakkauksissa, kokonaisena suoleen täytettynä, paloina tai viipaleiksi leikattuna sekä yksittäisinä viipaleina (kuumasaumatuissa tai vastaavanlaisissa ilmatiiviisti pakatuissa) valmisruoissa. Flönz-makkaraa ei pakata lasipurkkeihin, tölkkeihin tai muihin senkaltaisiin säiliöihin.

Flönz-makkarassa on oltava näkyvissä silavaa, jonka osuus painosta on enintään 25–30 prosenttia. Silavapalojen läpimitta on 5–10 millimetriä. Tuoreen makkaran rasvapitoisuus on 25–35 prosenttia; sidekudosproteiinitonta lihaproteiinia on oltava vähintään 8 prosenttia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Ainesosat ovat

— tuore kamara

— tuore tai jäädytetty silava (tarvittaessa sulatettuna)

— sianliha

— sianpäästä saatu liha (valinnainen ainesosa)

— sianveri

— nitriittisuola

— mausteet (ainoastaan luonnolliset, ei aromeja tai uutteita)

— sipuli (valinnainen ainesosa)

— lihaneste (valinnainen ainesosa)

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Perinteisen tuotteen laadun varmistamiseksi kaikkien tuotantovaiheiden on tapahduttava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

—

4. Maantieteellisen alueen tarkka rajaus

Tuotantoalue käsittää osan Nordrhein-Westfalenin osavaltion alueesta Saksassa eli Kölnin kaupunkialueen, seuraavat kaupungit: Leverkusen, Bergisch Gladbach, Rösrath, Wesseling, Brühl, Hürth, Frechen, Pulheim, Bonn, Neuss, Dormagen, Monheim, Ratingen ja Düsseldorf sekä Rhein-Siegin piirikunnan.

5. Yhteys maantieteelliseen alueeseen

Maantieteellisen alueen erityisyys

Tuotantoalueen suurin ja suunnilleen sen maantieteellisessä keskipisteessä sijaitseva Kölnin kaupunki, alueen seuraavaksi suurimmat kaupungit Düsseldorf ja Bonn sekä liki kaikki muutkin alueeseen kuuluvat hallintoyksiköt sijaitsevat Reinin varrella. Flönz-makkara kuuluu olennaisena osana erityisen näyttävästi kaikkialla tuotantoalueella vietettävään karnevaaliin. Tunnetuimmat tapahtumat ovat Kölnin ja Düsseldorfin karnevaalit, mutta myös muilla paikkakunnilla karnevaali on vuoden kohokohta, jonka merkitys paikallisväestölle on äärimmäisen tärkeä. Karnevaaliin kuuluu monia perinteisiä tuotteita, joihin myös Flönz lukeutuu. Se on tuote, joka yhdistää yhteisen ruokakulttuuriperinteen nimissä toisinaan leikillisesti toisiaan vastaan kilpailevat Kölnin ja Düsseldorfin kaupungit.

Tuotteen erityisyys

Flönz-makkaran erityinen maine johtuu tämän kulinaarisen erikoistuotteen ja sen nimen vertauskuvallisesta merkityksestä tuotantoalueen identiteetille ja erityisluonteelle. Flönz on tarkoitus nauttia tuoreena pian sen valmistuksen jälkeen. Se eroaa erityisesti eteläsaksalaisista verimakkaroista, jotka tarjotaan usein kuivattuina kovina kestomakkaroina. Laatuun liittyvistä syistä valmistukseen ei saa käyttää säilöttyä silavaa vaan ainoastaan tuoretta tai jäädytettyä silavaa. Tuore tai jäädytetty silava vaikuttaa osaltaan siihen, ettei makkarassa pääse niin helposti tapahtumaan ei-toivottua hapettumista, joka aiheuttaisi varastoinnin jatkuessa pidempään tuoksun ja maun eltaantumista. Tuoreen tai jäädytetyn silavan käyttö on alueelle tunnusomainen piirre, joka perustuu myös tämän tuotteen siellä jatkuneeseen pitkään tuotantoperinteeseen.

Flönz-makkaran erityinen maine perustuu sen tuotantoon maantieteellisellä alueella ja on osoitus kyseisen erikoistuotteen ja sen nimen vertauskuvallisesta merkityksestä tuotantoalueen identiteetille ja ainutlaatuisuudelle. Flönz on tärkein ainesosa useissa kaikkien Kölnin olutravintoloiden ruokalistalla olevissa perinneruoissa, kuten Kölsch Kaviar, jolla ei ole mitään tekemistä kaviaarin kanssa; kyseessä on sipulirenkaiden kanssa tarjottava Flönz-makkara. Himmel un Äd puolestaan on paistettu Flönz-makkara, joka tarjoillaan omenahillokkeen ja perunamuusin kanssa. Myös kirjallisuudessa viitataan usein Flönz-makkaran asemaan nimenomaan Kölnin alueen ruokakulttuurissa:

Franz Mathar/Rudolf Spiegel, Kölsche Bier- und Brauhäuser, Köln 1989;

Peter Honnen, Kappes, Knies und Klüngel, Köln 2003;

Berthold Heizmann, Von Apfelkraut bis Zimtschnecke, Köln 2011;

Gerard Schmidt/Joachim Römer, Kölsch Kaviar un Ähzezupp, Köln 1990.

Syy-yhteys

Flönz-makkaran maine ja yhteys maantieteelliseen alueeseen ovat vahvistuneet vahvistumistaan pitkän ajan kuluessa. Käsite ”Flönz” tunnettiin Kölnissä jo 1800-luvun lopussa (Wrede, Neuer Kölnischer Sprachenschatz, Köln 1956, s. 235).

Vuonna 1947 laativat runoilija Jupp Schlösser ja säveltäjä Gerhard Jussenhoven kupletin Kölnin murteen oikean ääntämisen kaupunkiin asettuneille sotapakolaisille tuottamista vaikeuksista. Esimerkkinä he mainitsivat ”o”-äänteen vuoksi vaikean sanan ”Blotwoosch” (Blutwurst = verimakkara), jonka tilalle he ehdottivat synonyymiä ”Flönz”. Heidän laulussaan Sag’ ens Blotwoosch todetaan seuraavaa:

…Sag’ ens Blotwoosch… (sano Blotwoosch!)

Wäm dat Woot es zo schwer. (Jos sana on liian vaikea,)

Dä säht einfach Flönz… (sano yksinkertaisesti Flönz!)

Vuonna 1980 Toni Steingass jatkoi aiheesta laulussaan Bunnefitschmaschinche:

…Wä en Kölle uze well, (Jos haluat tehdä hyvän vaikutuksen Kölnissä,)

da säht statt Blodwoosch Flönz, (älä sano Blodwoosch, sano Flönz!)

Un wä dat nit sage kann, (Ja jos et pysty sitä sanomaan,)

dä stammp us der Provönz!… (olet maalainen!)

Tuoreempi esimerkki löytyy Gerd Kösterin ja Frank Hockerin laulusta Buure Säu vuodelta 1996:

…De Haupsaach es, de Flönz es god. (Pääasia, että Flönz maistuu.)

Alles andre es zo kompliziert… (Kaikki muu on turhan hankalaa.)

Vuonna 2011 Peter Millowitsch ohjasi teatterissaan Kölnissä näytelmän Für eine Handvoll Flönz (Vain muutaman Flönz-makkaran tähden), ja suurin piirtein samoihin aikoihin – Kölnin karnevaalisesongin 2011/2012 yhteydessä – Kölner Stunksitzung -kabareen keskeisenä teemana oli Kölsch gibt es nur gegen Flönz (Kölsch-olutta vain Flönz-makkaran kanssa). Euro Flönz.

Flönz-termiä käytetään monilla yhteiskuntaelämän aloilla korostamaan tapahtuman tai yhdistyksen erityistä yhteyttä Kölnin alkuperäalueeseen. Erään kölniläisen koripallojoukkueen nimi on Flying Flönz I, ja Kölnin pursiseura järjestää vuosittain Royal Flönz Kapp -purjehduskilpailun. Ensimmäisen KG Ahl Häre -yhtiön (Pulheim) vuonna 2012 järjestämän vanhojen autojen kokoontumisajon nimi oli puolestaan Tour de Flönz.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://register.dpma.de/DPMAregister/geo/detail.pdfdownload/41118

(1) EUVL L 343, 14.12.2012, s. 1.